Front ëd Liberassion Nassional ëd Còrsica

Ël Front ëd Liberassion Nassional ëd Còrsica (an lenga còrsa Fronte di Liberazione Naziunale Corsu), squasi sempre ciamà con la sigla FLNC, a l'era na formassion militanta che a veul na Còrsica indipendenta e donca la separassion ëd l'ìsola da la Fransa.

Soa sigla a l'era n'omagi al FLN algerin che a la fin ëd j'ani '70 a l'ha combatù na guèra për liberé sò teritòri dai fransèis e soa nàssita a-i é staje aj 5 ëd magg dël 1976, con la prima conferensa stampa ant ël Convent ëd Sant Antòni ëd Casabianca, andoa Pasquale Paoli a l'ha proclamà l'indipendensa dla Còrsica aj 14 ëd lùj dël 1755.

Present daspërtut an Còrsica e motobin meno an Fransa, fin da soa fondassion a l'ha fàit na caterva d'atentà contra caserme, banche e edifissi pùblich fransèis. La neuit tra 'l 4 e 'l 5 magg dël 1976 a l'ha combinà na serie 'd 22 esplosion an Còrsica, Nissa Marìtima e Marsèja.
Ai 13 ëd gené dël 1978, ël FLNC a l'ha tacà la base NATO a Solenzara.

Ant l'agost dël 1982, ël FLNC a l'ha organisà la "Conferensa internassional ëd j'organisassion e moviment ëd liberassion nassional".

Dësparù aj 5 ëd gené dël 1983, ël FLNC a l'ha lassà 'l pòst a lë Brigade Rivolussionarie Còrse (BRC) e a l'Armada 'd Liberassion Nassional Còrsa (ALNC). Dal 1987 a l'é 'dcò nàit un partì polìtich: la Cuncolta Naziunalista. A na conferensa stampa fàita a j'11 ëd gené dël 1996 al vilagi 'd Tralonca a-i ero 600 militant.

Për tute ste rason ël govern fransèis a considera ël FLNC n'organisassion terorìstica.

Ant j'ani passà a-i son staje 'd guère tra l'FLNC e d'àutre organisassion nassionaliste còrse che a l'han portà a la mòrt ëd vàire militant. Ancheuj coste violense a son terminà përchè le diferente fassion a son butasse d'acòrd.

Categorìa:Polìtica